Alkuperänimityksen ja maantieteellisten merkintöjen suojasta annetun asetuksen (ETY) N:o 2081/92 6 artiklan 2 kohdassa tarkoitettu rekisteröintihakemuksen julkaiseminen

(2004/C 89/03)

Tämä julkaiseminen sisältää oikeuden vastustaa rekisteröintiä mainitun asetuksen 7 ja 12 d artiklassa tarkoitetulla tavalla. Väitteet hakemusta vastaan on tehtävä jäsenvaltion, WTO:n jäsenvaltion tai 12 artiklan 3 kohdan mukaista menettelyä noudattaen hyväksytyn kolmannen maan toimivaltaisen viranomaisen välityksellä kuuden kuukauden kuluessa julkaisemisesta. Julkaiseminen perustellaan seuraavilla tekijöillä ja erityisesti 4 kohdan 6 alakohdalla, joiden mukaan hakemus katsotaan perustelluksi asetuksessa (ETY) N:o 2081/92 tarkoitetulla tavalla.

NEUVOSTON ASETUS (ETY) N:o 2081/92

REKISTERÖINTIHAKEMUS: 5 ARTIKLA

SAN (x) SMM ( )

Asiakirjan kansallinen numero: 90

1. Jäsenvaltion toimivaltainen viranomainen Nimi: Subdirección General de Denominaciones de Calidad y Relaciones Interprofesionales y Contractuales - Dirección General de Alimentación - Subsecretaría Agricultura, Pesca y Alimentación del Ministerio de Agricultura, Pesca y Alimentación de España

Osoite: Paseo Infanta Isabel, 1, E-28071 Madrid

Puh. (34) 913 47 53 94

Faksi: (34) 913 47 54 10

2. Hakijaryhmittymä 2.1 Nimi: Asociación Provincial de Apicultores de Granada

2.2 Osoite: Pago de las Hoyas s/n, E-18420 Lanjarón (Granada)

Puh. (34) 958 77 11 96

2.3 Kokoonpano: Tuottaja/jalostaja (x) muu ( )

3. Tuotelaji: Hunaja - Luokka 1.4. Muut eläinperäiset tuotteet (kananmunat, hunaja, erilaiset maitotuotteet voita lukuun ottamatta jne.)

4. Tavaraerittely (tiivistelmä 4 artiklan 2 kohdan edellytyksistä)

4.1 Nimi: "Miel de Granada"

4.2 Kuvaus: Hunajamehiläisten kukkien medestä tai kasveissa tai kasveilla olevien elävien osien eritteistä tuottama hunaja, jota mehiläiset imevät, muuntavat, yhdistävät tiettyjen itsestään peräisin olevien aineiden kanssa, varastoivat ja kypsyttävät mehiläispesän hunajakennoissa ja joka on peräisin rajoitetulla alueella sijaitsevista mehiläispesistä.

Hunajalajit ovat seuraavat: kastanjahunaja (Castanea sativa), rosmariinihunaja (Rosmarinus officinalis), timjamihunaja (Thymus sp.), avokadohunaja (Persea americana), appelsiini- tai sitruunahunaja (Citrus sp.), laventelihunaja (Lavandula stoechas), vuoristohunaja ja monikukkahunaja.

Kaikkien hunajalajien fysikaaliskemialliset ominaisuudet:

Vesipitoisuus: < 17,5 prosenttia

Hydroksimetyylifurfuraalipitoisuus: < 10 mg/kg.

Kaikkien hunajalajien yleiset melisopalinologiset ominaisuudet:

Hunajassa on varmistettu olevan seuraavien kasviheimojen siitepölyä: Cistaceae, Lamiaceae, Fagaceae, Rosaceae, Asateraceae, Brassicaceae, Fabaceae, Myrtaceae, Borraginaceae, Salicaceae, Campanulaceae, Resedaceae, Plantaginaceae, Apiaceae, Caesalpinaceae ja Lauraceae

- Erica sp. < 1 prosenttia.

Erityiset fysikaaliskemialliset ominaisuudet:

>TAULUKON PAIKKA>

Alfa-glukosidaasipitoisuus on ilmoitettu kv. yksikköinä, johtavuus 10-4 S/cm ja väri Pfund-asteikon mukaan.

Erityiset siitepölyä koskevat ominaisuudet:

>TAULUKON PAIKKA>

4.3 Maantieteellinen alue: Mehiläispesien ja hunajan keruun sijaintipaikka eli tuotantoalue käsittää kaikki Andalusian itsehallintoalueella Granadan maakunnassa sijaitsevat kunnat.

4.4 Alkuperätodisteet: Sääntelyneuvosto takaa tuotteen jäljitettävyyden valvonta- ja varmennusjärjestelmien avulla, jotka ovat tiivistettynä seuraavat:

1. Viljelmien valvonta alkuperänimityksellä suojatun tuotteen rekisteröinnistä sen varmentamiseen asti: Tuottaja ilmoittaa rekisteröityessään mehiläisviljelmien ja -tuottajien rekisteriin (Registro de Explotaciones y Productores apícolas) omistamiensa mehiläispesien kokonaismäärän sekä niiden sijaintipaikan vuoden ympäri. Alkuperänimityksellä rekisteröidyt mehiläispesät merkitään punaisella, numeroidulla tunnistekilvellä. Samalla rekisteröityjen mehiläispesien sijaintipaikalla ei voi olla muita mehiläispesiä, jotka on tarkoitettu muuhun tuotantoon. Rekisteröityjen mehiläispesien sijaintipaikan koko tuotanto varastoidaan hyväksyttyihin tynnyreihin, joihin merkitään erilaisia tietoja, kuten paino kilogrammoina, alkuperä ja hunajalaji. Tuottaja ilmoittaa kokonaistuotannon määrän, numeroi kunkin tynnyrin ja merkitsee sen määräpaikan. Kun tuote on läpäissyt mahdolliset tarkastukset sekä aistinvaraiset, fysikaaliskemialliset ja siitepölyanalyysit, joilla varmistetaan Granadan hunajan kasvitieteellinen alkuperä ja siitepölymäärät, pakkausteollisuusrekisteriin merkitylle teollisuusyritykselle toimitetaan vastaava myyntiä edeltävä todistus.

2. Mainittuun rekisteriin merkityt pakkausyritykset valvovat tuotteen sisään- ja ulostuloa. Näiden teollisuusyritysten on erotettava alkuperänimityksellä suojatut tuotteet muista pakkauksista. Ennen alkuperänimityksen antamista tuotteelle suoritetaan tarkastukset, valvonnat ja analyysit sekä luovutetaan vastaavat numeroidut vastaetiketit. Sääntelyneuvoston luovuttaman vastaetiketin numerointi takaa tuotteen täydellisen jäljitettävyyden.

4.5 Viljelymenetelmä/Valmistusmenetelmä: Hunajan keräämiseksi mehiläiset otetaan pois pesästä yleensä perinteisesti harjaamalla ne pois yksin- tai kaksinkertaisista luonnonharjaksista valmistetulla harjalla. Harjaus aloitetaan aina kannellisista hunajakennoista. Ne avataan perinteisesti veitsillä, jotka on kuumennettu etukäteen kiehuvassa vedessä. Hunaja kerätään kennoista aina linkoamalla. Hunaja varastoidaan muovisiin elintarviketynnyreihin tai elintarvikevärillä päällystettyihin kannellisiin peltitynnyreihin.

Pakkaamisen on tapahduttava tuotantoalueella tuotteen laadun ja aitouden sekä näin myös alkuperänimityksen maineen suojaamiseksi. Kaikki tuottajat hyväksyvät tämän velvollisuuden täysin, eikä ole epäilystäkään, etteikö tarkastuksia, joita tehdään tuotantoalueella suojatulla alkuperänimityksellä suojatun hunajan tuottajien vastuulla, tehtäisi huolellisesti ja järjestelmällisesti ja etteivätkö tarkastuksista huolehtisi ammattilaiset, jotka tuntevat tuotteen ominaisuudet erittäin hyvin. Tarvittavia tarkastuksia, joiden tavoitteena on taata tuotteen korkea laatu, olisi vaikea järjestää tehokkaasti tuotantoalueen ulkopuolella.

4.6 Yhteys maantieteelliseen alkuperään Historiallinen yhteys:

Granadan hunaja tunnetaan erinomaisesta laadustaan, ja se mainitaan kirjoituksissa laajasti 1300-luvulta alkaen. Alueella on tuotettu hunajaa jo hyvin kauan. Hunaja mainitaan kirjallisesti ensimmäisiä kertoja Ibn al-Jathibin (1313-1375) teoksessa "Descripción del Reino de Granada", jossa hän kertoo merkittävästä hunajantuotannosta Granadan alueilla. Tämä perinteinen luonnonvara on yhä nykyäänkin alueella tärkeä tulonlähde. Hunajaan viitataan myös toistuvasti aikakauden monissa kronikoissa, joissa kerrotaan kristittyjen armeijoiden Granadan kuningaskunnan valtauksesta.

Kunnat alkoivat valloituksen jälkeen säädellä erilaisia taloudellisia toimia. Esimerkiksi Bazan kaupunginhallitus peri vuoden 1564 maatilakirjassa laiduntamismaksua Bazassa sijaitsevista mehiläispesistä. Baza oli kuuluisa rosmariinihunajastaan.

Granadan kaupungin tilikirjassa (1752) mainitaan erikseen mehiläishoitajan ammatti. Juan de la Serna toteaa vuonna 1777 kirjoittamassaan teoksessa "Diccionario Geográfico o descripción de todos los reinos", että Granadassa on runsaasti mehiläisvahaa ja hunajaa. Sebastián de Miñano (1826) toistaa teoksessaan "Diccionario Geográfico Estadístico de España y Portugal", että Granadassa tuotetaan runsaasti ensiluokkaista hunajaa, ja mainitsi hunajan tärkeiksi tuotantoalueiksi Granadassa Bazan, Alhama de Granadan, Güejar-Sierran ja Guadixin. Myös Pascual Madoz ylistää teoksessaan "Diccionario Geográfico, Estadístico e Histórico de España" Granadan hunajan moninaisuutta, runsautta ja erinomaisuutta. Hän toteaa, että Lojan kunnassa tuotetaan paljon valkoista hunajaa ja että myös Costan alueella (La Garnatilla y Motril) valmistetaan runsaasti hunajaa. Tomás López mainitsee samoin 1700-luvun lopulla kirjoittamassaan teoksessa "Diccionario Geográfico de Andalucía: Granada" joitakin Granadassa ja sen vuoristossa sijaitsevia paikkakuntia, joissa on paljon mehiläistarhoja ja hunajaa, kuten Quéntar tai Ribera de Oveja (Granadan liitännäisalue).

Luis Morell y Terry arvioivat vuonna 1888 mehiläispesien määräksi noin 15000. Suurin osa niistä sijaitsi perinteisillä alueilla eli itäisillä vuorilla, Alpujarrasissa ja pääkaupungissa Granadassa. Samana vuonna Bertha Wihelmi otti käyttöön mehiläispesät, joissa oli irrotettavat ristikot. Nämä korvasivat vähitellen (arabialaiset) perinteiset kiinteät mehiläispesät. Granadasta tuli näin Bertha Wilhelmin ansiosta yksi uusien mehiläishoitotekniikoiden kehityksen liikkeellepanevista maakunnista. "Granada Agrícola" -sanomalehden vuoden 1909 toukokuun numerossa kerrotaan, että Saksan markkinat ovat kiinnostuneita tuomaan Granadan hunajaa Saksaan, koska Granadan hunaja on laadukasta ja sen vuoristossa, etenkin Sierra Nevadalla, kasvaa runsaasti erilaisia aromaattisia ja lääkekasveja.

Yhteys maantieteelliseen alkuperään:

Tuotteeseen suoraan vaikuttavia luonnollisia tekijöitä ovat muun muassa pinnanmuodostus, ilmasto ja kasvisto. Inhimillisiä tekijöitä ovat esimerkiksi granadalaisten mehiläishoitajien käyttämien sisäisten reittien ominaisuudet siirryttäessä uusille laitumille.

Granadan maakunnan pinnanmuodostus ja ilmasto ovat hyvin vaihtelevia, mikä vaikuttaa suoraan alaan ja esimerkiksi niihin sisäisiin reitteihin, joita mehiläishoitajat käyttävät etsiessään erilaisia kukintoja. Mehiläishoidon näkökulmasta katsottuna granadalainen mehiläishoitaja voi siten tämän vaihtelevuuden ansiosta siirtyä vertikaalisesti omassa maakunnassaan, koska erilaiset kukinnat mahdollistavat hunajan keruun kaikkina vuodenaikoina. Kukintatyyppi ja -ajankohta vaihtelevat eri korkeusasteiden mukaan. Tämän vuoksi mehiläishoitajat siirtyvät vertikaalisesti etsien näitä kukintoja, ja suurin osa heistä ei kulje yli 50:tä kilometriä.

Costan, Valle de Lecrín ja La Alpujarran - Sierra Nevadan mehiläishoitajat siirtyvätkin perinteisesti vertikaalisesti laitumelta toiselle eli rannikolta vuoristoon ja toisinpäin etsien kukkivia kasveja korkeusasteen mukaan.

Granadan hunaja eroaa muista tuotteista epäilemättä nimenomaan maakunnan kukkien vuoksi. Siellä on yli 296000 hehtaaria puutonta vuoristoa, jossa kasvaa runsaasti aromaattisia kasveja. Tämän vuoksi alueella harjoitetaan runsaasti mehiläishoitoa, jonka lisäksi sieltä viedään paljon kastanjoita ja appelsiineja. Rannikkoalueilla viljellään paljon avokadoja, joita ei tuoteta muualla Granadassa ja Málagassa.

Käytännöllisesti katsoen 70 prosenttilla Granadan mehiläistilojen omistajista on yhteys suojelualueisiin (Sierra Nevadan kansallispuisto, Sierra Nevadan luonnonpuisto, Sierra de Bazan luonnonpuisto, Sierra de Huétorin luonnonpuisto, Sierra de Castrilin luonnonpuisto sekä Sierras de Tejeda, Alhama y Almijaran luonnonpuisto), missä on heidän pääasiallinen asuinpaikkansa. Ja he hoitavat mehiläisiään aina osan vuodesta näillä alueilla, jotka toimivat joko tuotantoalueina tai talvehtimisalueina. Paikasta toiseen siirtyminen tapahtuu koko Granadan maakunnan aluetta hyväksi käyttäen (hoitajat etsivät vuodenaikojen mukaan parhaat kukinnat tai talvehtimispaikat), mikä antaa Granadan hunajalle sille tyypillisen siitepölyjakauman.

Mehiläishoidolla on näillä pitkään eristyksissä olleilla alueilla ollut aina tärkeä taloudellinen merkitys, koska se on monipuolistanut maataloustuloja. Koska näissä puistoissa kasvaa runsaasti erilaisia kukkia, alueella tuotettava hunaja on ainutlaatuisen yhdistelmän tulos. Pelkästään Sierra Nevadalla on yli 160 kotoperäistä kukkaa, joista noin 60:tä tavataan yksinomaan tällä alueella.

Maakunnan siitepölytutkimuksissa on pystytty tunnistamaan noin 92 siitepölymuotoa, jotka kuuluvat noin 50 kasvitieteelliseen heimoon. Granadan hunajassa on erilaisten kasviheimojen siitepölyä (Cistaceae, Lamiaceae, Fagaceae, Rosaceae, Asteraceae, Brassicaceae, Fabaceae, Borraginaceae, Salicaceae, Campanulaceae, Resedaceae, Plantaginaceae, Apiaceae, Caesalpinaceae ja Lauraceae). Granadan hunajan sisältämän siitepölyn ja monien kotoperäisten kasvien ansiosta voidaan yksilöidä maantieteellisiä markkereita, joiden avulla tuotanto voidaan erottaa selvästi muista Iberian niemimaan tuotteista.

4.7 Valvontaelin Nimi: Consejo Regulador de la Denominación "Miel de Granada"

Osoite: La Casita de Papel s/n

Apartado de Correos n° 21

E-8420 Lanjarón (Granada)

Puh./Faksi (34) 58 77 11 31

Sääntelyneuvosto täyttää standardin EN 45011 vaatimukset.

4.8 Merkintä: Sääntelyneuvosto hyväksyy etiketit. Pakkauksissa on oltava selvästi näkyvillä alkuperänimitys "Miel de Granada".

Kaikkiin pakkauksiin, joissa hunaja lähetetään kuluttajille, liimataan sääntelyneuvoston numeroitu etiketti tai vastaetiketti. Ne on kiinnitettävä ennen pakkauksen lähettämistä laatukäsikirjassa tätä tarkoitusta varten asetettujen standardien mukaisesti ja aina siinä muodossa, ettei niitä voida käyttää uudelleen.

4.9 Kansalliset vaatimukset - Joulukuun 2. päivänä 1970 annettu laki N:o 25/1970 - Estatuto de la viña, del vino y de los alcoholes (Laki viiniköynnöksistä, viinistä ja alkoholista)

- Maaliskuun 23. päivänä 1972 annettu asetus N:o 835/1972 lain N:o 25/70 soveltamisesta

- Tammikuun 25. päivänä 1994 annettu määräys Espanjan lainsäädännön yhdenmukaistamisesta maataloustuotteiden ja elintarvikkeiden maantieteellisten merkintöjen alkuperänimitysten suojasta annetun asetuksen (ETY) N:o 2081/1992 kanssa

- Lokakuun 22. päivänä 1999 annettu kuninkaan asetus N:o 1643/1999, jossa säädetään suojattuja alkuperänimityksiä ja maantieteellisiä merkintöjä koskevien hakemusten jättämismenettelystä.

EY-asiakirjanumero: ES/00243/15.5.2002.

Täydellisen asiakirjan vastaanottopäivä: 13 helmikuuta 2004.